18 års fengsel for Bislett-drapet
Ifølge Borgarting lagmannsrett bærer drapet preg av ren henrettelse, «Når Wanthaphirom avfyrer en pistol fra kloss hold mot hodet til Opsahl, må utfallet ha fremstått som sikkert og ønsket», står det i dommen. De skriver videre at det ikke finnes noen formidlende omstendigheter av betydning. Det var Dagbladet som først meldte om dommen.30-åringen må i tillegg betale 96.302 kroner i erstatning og 200.000 kroner i oppreisning til de etterlatte. - De er lettet over at saken har fått en endelig avklaring i domstolen. Det sier seg selv at dette har vært en tøff prosess å gå gjennom, sier bistandsadvokaten til Einar Opsahls mor, Jan Christian Kvanvik, til VG Nett tirsdag kveld. Einar Opsahl (35) ble skutt i hodet og drept på en drosjeholdeplass på Bislett 18. juni i 2011. Statsadvokat Håvard Skallerud mener Opsahl ble drept fordi han trodde en venn av tiltalte sin bil var en piratdrosje.Ifølge dommen fra lagmannsretten er det ikke noe klart motiv for drapet. - Drapet må anses å ha skjedd uprovosert, og det selv om Opsahl ved feilaktig å tro at han praiet en piratdrosje kan sies å ha oppsøkt situasjonen. Dette er en misforståelse noen og enhver vil kunne komme i skade for å begå i beruset tilstand, slik at drapet må antas å ha skapt mer frykt i nabolaget og befolkningen generelt enn det en drapshandling normalt avstedkommer, står det i dommen. Wanthaphirom ble arrestert og siktet for drapet tre dager senere. Juryen kjente ham skyldig i drapet forrige uke, og i dag kom altså strafefutmålingen. Lagmannsrettens dom er lik som tingrettens, som også dømte 30-åringen til 18 år i fengsel. Da VG intervjuet 30-åringen i fengselet før behandlingen i lagmannsretten startet, nektet han for å ha begått drapet.
Noppadol Wanthaphirom (30) er i lagmannsretten dømt til 18 års fengsel for drapet på Einar Opsahl på Bislett i juni 2011.